FI Euroopan unionin virallinen lehti C 36/8

Tiivistelmä komission päätöksestä,

tehty 26 päivänä marraskuuta 2008,

EY:n perustamissopimuksen 82 artiklan ja eta-sopimuksen 54 artiklan mukaisesta menettelystä

(Asiat COMP/39.388 — Saksan sähkön tukkumarkkinat ja COMP/39.389 — Saksan tasesähkömarkkinat)

(tiedoksiannettu numerolla K(2008) 7367 lopullinen)

(Ainoastaan englanninkielinen teksti on todistusvoimainen)

(ETA:n kannalta merkityksellinen teksti)

(2009/C 36/08)

Komissio teki 26. marraskuuta 2008 päätöksen EY:n perustamissopimuksen 82 artiklan mukaisesta menettelystä. Komissio julkaisee päätöksen neuvoston asetuksen (EY) N:o 1/2003 (1) 30 artiklan säännösten mukaisesti. Se ottaa huomioon yritysten oikeutetut edut sen suhteen, ettei niiden liikesalaisuuksia paljasteta. Päätöksen teksti, josta on poistettu luottamukselliset tiedot, on saatavilla todistusvoimaisella kielellä kilpailun pääosaston verkkosivuilla osoitteessa:

http://ec.europa.eu/comm/competition/antitrust/cases/index/

(1) Tämä päätös on osoitettu Düsseldorfiin sijoittautuneelle saksalaiselle yritykselle E.ON AG, jäljempänä ’E.ON’, ja siinä käsitellään kahta asiaa, joista toinen koskee Saksan sähkön tukkumarkkinoita ja toinen Saksan tasesähkömarkkinoita. Päätös tekee E.ON:in näiden kahden asian osalta tarjoamien sitoumusten noudattamisen sitä velvoittavaksi. Tarjottujen sitoumusten vuoksi komissio katsoo, ettei sillä ole enää syytä toteuttaa toimenpiteitä.

(2) Saksan sähkön tukkumarkkinoiden osalta komissio epäili, että E.ON:lla saattoi olla strategia käytettävissä olevan tuotantokapasiteetin supistamiseksi (rajoittamalla tiettyjen tehtaiden lyhyen aikavälin markkinoilla olevan sähkön toimittamista — sähköpörssi EEX) tavoitteenaan nostaa sähkön hintaa kuluttajien etujen vastaisella tavalla. Se on siis käyttänyt väärin määräävää markkina-asemaansa Saksan sähkön tukkumarkkinoilla. Lisäksi komissio epäili, että E.ON:lla on saattanut olla keskipitkän ja pitkän aikavälin strategia todellisten ja mahdollisten kilpailijoiden sähköntuotantomarkkinoille pääsyn estämiseksi ja siten sähköntuotannon markkinavolyymin rajoittamiseksi.

(3) Komissio epäili, että E.ON on saattanut käyttää määräävää markkina-asemaansa Saksan tasesähkömarkkinoilla väärin perustamissopimuksen 82 artiklassa tarkoitetulla tavalla E.ON:in verkkoalueen sekundääristen tasesähkövarojen kysynnän markkinoilla kasvattamalla omia kustannuksiaan tytäryhtiöidensä eduksi ja siirtämällä kustannukset loppukäyttäjien maksettavaksi sekä estämällä muiden jäsenvaltioiden energiantuottajia tuomasta tasesähköä E.ON:in tasesähkömarkkinoille.

(4) Komissio katsoo, että ennakkoarvion ja asianomaisten kolmansien esittämien huomautusten jälkeen tehdyt sitoumukset ovat riittävät esitettyjen kilpailuongelmien selvittämiseksi. Ensimmäiseksi E.ON:in noin 5 000 megawatin luovutus tuotantokapasiteetistaan poistaa sähkön tukkumarkkinoilla havaitun ongelman. Kyseisen luovutuksen jälkeen E.ON ei voi supistaa tuotantokapasiteettia kannattavasti eikä sillä ole siihen kannustinta, kun aikaisemmin tämä oli mahdollista varsinkin E.ON:in voimalaitoksien rakenteen takia. Tehtaiden luovuttaminen antaa myös todellisille ja mahdollisille kilpailijoille mahdollisuuden käyttää uusia tehtaita sekä sellaisia tehtaita, joissa käytettyä tekniikkaa niillä itsellään ei ole. Tämän lisäksi kilpailijat voivat käyttää uusia voimalaitoksia, mikä auttaa niitä kasvattamaan (tai palauttamaan) tuotantokapasiteettiaan. Toiseksi E.ON:in siirtoverkkotoiminnan luovuttaminen, johon kuuluvat johtoverkko (380/220 kV), järjestelmän toiminta E.ON:in valvonta-alueella ja muu asiaan liittyvä toiminta, poistaa havaitun sähkön tuotannon ja toimittamisen alalla toimivan E.ON:in tasesähkömarkkinoiden vertikaalisesta rakenteesta johtuvan ongelman.

(5) Päätöksessä todetaan, että sitoumusten ansiosta ei ole enää perusteita komission toimenpiteisiin.

(6) Kilpailunrajoituksia ja määräävää markkina-asemaa käsittelevä neuvoa-antava komitea antoi asiasta myönteisen lausunnon 3. marraskuuta 2008.

(1) EYVL L 1, 4.1.2003, s. 1.